на антидъмпингови мита от германските митнически органи след разследването, посочено в съображение 35.
 (40)
 И накрая, износът от Китай за Тайланд се е увеличил първо през периода 2006—2007 г. с 60 %, а от 2009 г. до 2011 г. е нараснал повече от четири пъти. През 2012 г., 2015 г. и 2017 г. вносът леко е намалял, но през 2019 г. е нараснал с 40 % в сравнение с 2012 г. По време на разследвания период износът от Китай за Тайланд се е увеличил с общо 189 %.
 2.4.3. Заключение относно промяната в схемите на търговия
 (41)
 Намаляването на китайския износ за Съюза, паралелното увеличаване на износа от Лаос и Тайланд, по-специално от 2012 г. насам, и увеличаването на износа от Китай за Лаос и Тайланд представляват промяна в схемите на търговия между горепосочените държави и Съюза по смисъла на член 13, параграф 1 от основния регламент.
 (42)
 В случая с Индия, вносът в Съюза е варирал значително през целия разследван период. Въпреки значителното увеличение между 2013 г. и 2016 г., по отношение на вноса беше отбелязана обратна низходяща тенденция през 2018 г. и разглеждания период, дори на фона на нарастващо увеличение на вноса от Китай за Индия през същия период. Поради това Комисията не можа да стигне до заключение относно промяната в схемите на търговия между Индия и Съюза.
 2.5. Естество на практиките на заобикаляне, за които няма достатъчно основание или икономическа обосновка, различни от налагането на антидъмпинговото мито
 (43)
 В член 13, параграф 1 от основния регламент се съдържа изискването промяната в схемите на търговия да произтича от практика, процес или дейност, за които няма друго достатъчно основание или икономическа обосновка, освен налагането на митото. Практиката, процесът или дейността включват, наред с другото, изпращането на продукта, предмет на съществуващите мерки, през трети държави, и операциите по комплектуване на части/докомплектуване в трета държава в съответствие с член 13, параграф 2 от основния регламент.
 (44)
 На фона на липсата на съдействие от страна на който и да е производител износител, констатациите по отношение на съществуването и естеството на практиките на заобикаляне в Индия, Лаос и Тайланд трябваше да се основават на наличните факти в съответствие с член 18 от основния регламент.
 2.5.1. Индия
 (45)
 Според информацията, събрана по време на последния преглед с оглед изтичане на срока на действие на мерките, по-специално предоставена от промишлеността на Съюза и неоспорвана от никоя от заинтересованите страни в рамките на това разследване, извън Китай и Съюза няма съоръжения за производството на ВЕ. Както е обяснено в съображение 27 обаче, представителството на Индия към ЕС предостави имената и адресите на седем производители износители в страната. Нито едно от тези дружества не оказа съдействие при разследването.
 (46)
 При липсата на други доказателства относно практиката, Комисията не можа да стигне до заключение дали количествата, които се изнасят от Индия за Съюза, представляват претоварване или реален износ от Индия.
 (47)
 Поради това Комисията не можа да стигне до заключение дали промяната в схемите на търговия по отношение на Индия произтича от практика, процес или дейност, за които